VEGA præsenterer  
Ida Corr kommer til VEGA med mere power og kerne end nogensinde før

*Ida Corr har skrællet lagene af løget på sin nye plade* Corr Values *og fundet kernen af sin lyd. Med mere power, kærlighed og ærlighed end tidligere kan man opleve Ida Corr og hendes nye album i Lille VEGA den 21. marts.*

Siden det tredje album *Under The Sun* fra 2009 er der sket en del i den dansk-gambiske sangerinde [Ida Corrs](http://www.idacorr.com/) liv. Hun er blevet mor, var dommer i 6. sæson af DRs program X Factor, og senest har hun startet sit eget pladeselskab, House of Corr. Ved siden af alle de projekter har hun også fundet tiden til at lave endnu en plade, og denne gang har hun gravet endnu dybere og fundet ind til sin musikalske kerne.

***”Min kerne. Min musik”***

Det fjerde studiealbum fra sangerinden har fået titlen *Corr Values*, og titlen siger det hele om Ida Corrs fundament for pladen.

*”Jeg har gravet dybere denne gang, og jeg har skullet gennem mange processer og skrælle mange lag af, før jeg nåede ind til kernen af min lyd og de historier, jeg gerne vil fortælle. Det er en kerne af kontraster og kompleksiteter. Men det er min kerne. Min musik.”*

Ida Corr hylder på denne plade sine rødder, som har givet sangene mere power, integritet og kærlighed end tidligere.

*Corr Values* er skrevet af Ida Corr og produceret i samarbejde med Jesper Sidelmann. Pladen, der kom på gaden den 28. oktober, byder på dybe, repetitive beats, som er inspireret af tranceskabende stammerytmer og mere rene lyde fra den elektroniske musikverden. Det kan man eksempelvis høre på åbningsnummeret ”[I Found Her](http://www.youtube.com/watch?v=EC4TAb9mX3U)” eller nummeret ”[Hold My Head Up High](http://www.youtube.com/watch?v=RehtxLNm4EU)”, som nogle måske har stiftet bekendtskab med i en række reklamer for TDC, hvor Ida Corr også selv medvirker.

**International dance-dronning**

Ida Corr har lagt sine lækre soulstemme til en lang række hits bl.a. Katos ”Sjus”, hvor hun synger sammen med Camille Jones, og hendes eget hit ”Let Me Think About It”, som nåede stor international anerkendelse og gik ind som nummer ét på dance-hitlisterne i Storbritannien og USA.

Med Ida Corrs nye album og de tidligere store hits i posen er der i den grad lagt op til store aftener, når hun drager på turné i 2014, som bl.a. sender hende og hendes team forbi VEGA den 21. marts til en fredagsfest med kraftfuld electropop og visuelle effekter.

**Fakta om koncerten:**

Ida Corr (DK)

Fredag den 21. marts 2014 kl. 21.00

Lille VEGA, Enghavevej 40, 1674 København V

160 kr. + gebyr

Forsalg via VEGAs hjemmeside og Billetnet.

[Læs mere om koncerten med Ida Corr og køb billet](http://vega.dk/arrangementer/ida-corr-13238.html)

*For yderligere oplysninger kontakt venligst*

Nathasja Lauritsen

Kommunikationsmedarbejder, VEGA

[nl@vega.dk](mailto:nl@vega.dk) - 3326 0953